નેશનલ ડેસ્ક: જમ્મુ-કાશ્મીરમાં બે દિવસના રાજકીય નાટકો પછી અંતે બીજેપીએ પીડીપીને આપેલું સમર્થન પરત લઈ લીધું છે. સવા ત્રણ વર્ષથી ચાલતા આ ગઠબંધનના અચાનક તૂટવાથી દરેક લોકોને ઘણું આશ્ચર્ય થયું છે. પરંતુ બીજેપીએ જે સમયે આ ગઠબંધન તોડ્યું છે તે હવે ચર્ચનો વિષય બન્યો છે. માનવામાં આવે છે કે આ ગઠબંધનના અંતથી બીજેપીએ તેમની 2019ની લોકસભાની ચૂંટણીની તૈયારીઓ શરૂ કરી દીધી છે. જમ્મુ-કાશ્મીરમાં હવે 6 મહિના સુધી રાજ્યપાલ શાસન લાદી દેવામાં આવ્યું છે. આમ, હવે જમ્મુ-કાશ્મીરની ચૂંટણી લોકસભા ચૂંટણી પહેલાં થશે નહીં. આ બીજેપીની એવી રણનીતિ માનવામાં આવે છે કે, જમ્મુ-કાશ્મીરમાં રાજ્યપાલ શાસન ડિસેમ્બર-2018માં પુરું થશે, ત્યાં સુધીમાં લોકસભા ચૂંટણીની તૈયારીઓ શરૂ કરી દેવામા આવશે. આમ, જમ્મુ-કાશ્મીરની વિધાનસભા અને લોકસભાની ચૂંટણી સાથે સાથે જ યોજવામાં આવશે અને જેમાં બીજેપી તેના પ્રચાર-પ્રસારથી અહીં પણ બહુમતીની સરકાર બનાવી શકે છે.